
[bookmark: TextBodyBegin]Europski parlament,
–	uzimajući u obzir članak 3. Ugovora o Europskoj uniji (UEU) te članke 4. i 162., članke od 174. do 178. i članak 349. Ugovora o funkcioniranju Europske unije,
–	uzimajući u obzir Uredbu (EU) 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike[footnoteRef:1], [1:  	SL L 231, 30.6.2021., str. 159.] 

–	uzimajući u obzir Uredbu (EU) 2021/1058 Europskog parlamenta i Vijeća od 24. lipnja 2021. o Europskom fondu za regionalni razvoj i Kohezijskom fondu[footnoteRef:2], [2:  	SL L 231, 30.6.2021., str. 60.] 

–	uzimajući u obzir Uredbu (EU) 2021/1059 Europskog parlamenta i Vijeća od 24. lipnja 2021. o posebnim odredbama za cilj „Europska teritorijalna suradnja (Interreg)” koji se podupire iz Europskog fonda za regionalni razvoj i iz instrumenata za financiranje vanjskog djelovanja[footnoteRef:3], [3:  	SL L 231, 30.6.2021., str. 94.] 

–	uzimajući u obzir Uredbu (EU) 2022/562 Europskog parlamenta i Vijeća od 6. travnja 2022. o izmjeni uredaba (EU) br. 1303/2013 i (EU) br. 223/2014 u pogledu djelovanja kohezijske politike za izbjeglice u Europi (CARE)[footnoteRef:4], [4:  	SL L 109, 8.4.2022., str. 1.] 

–	uzimajući u obzir Uredbu (EZ) br. 1082/2006 Europskog parlamenta i Vijeća od 5. srpnja 2006. o Europskoj grupaciji za teritorijalnu suradnju (EGTS)[footnoteRef:5], [5:  	SL L 210, 31.7.2006., str. 19.] 

–	uzimajući u obzir Komisijin prijedlog Uredbe Europskog parlamenta i Vijeća od 29. svibnja 2018. o mehanizmu za uklanjanje pravnih i administrativnih prepreka u prekograničnom kontekstu (COM(2018)0373),
–	uzimajući u obzir komunikaciju Komisije od 20. rujna 2017. naslovljenu „Poticanje rasta i kohezije u graničnim regijama EU-a” (COM(2017)0534),
–	uzimajući u obzir komunikaciju Komisije od 3. travnja 2020. naslovljenu „Smjernice za izvanrednu pomoć EU-a u području prekogranične suradnje u zdravstvenoj zaštiti u kontekstu krize izazvane bolešću COVID-19”[footnoteRef:6], [6:  	SL C 111 I, 3.4.2020., str. 1.] 

–	uzimajući u obzir Komunikaciju Komisije od 30. rujna 2020. o uspostavi europskog prostora obrazovanja do 2025. (COM(2020)0625),
–	uzimajući u obzir svoju Rezoluciju od 15. rujna 2022. o gospodarskoj, socijalnoj i teritorijalnoj koheziji u EU-u: Osmo izvješće o koheziji[footnoteRef:7], [7:  	SL C 125, 5.4.2023., str. 100.] 

–	uzimajući u obzir svoju Rezoluciju od 9. svibnja 2023. o ulozi kohezijske politike u suočavanju s višedimenzionalnim okolišnim izazovima u sredozemnom bazenu[footnoteRef:8], [8:  	Usvojeni tekstovi, P9_TA(2023)0133.] 

–	uzimajući u obzir svoju Rezoluciju od 13. ožujka 2018. o regijama koje zaostaju u EU-u[footnoteRef:9], [9:  	SL C 162, 10.5.2019., str. 24.] 

–	uzimajući u obzir studiju naslovljenu „EU lagging regions: state of play and future challenges” (Regije EU-a koje zaostaju: trenutačno stanje i budući izazovi) koju je 26. listopada 2020. objavila Glavna uprava za usluge parlamentarnih istraživanja[footnoteRef:10], [10:  	Studija – Europske regije koje zaostaju: trenutačno stanje i budući izazovi, Europski parlament, Glavna uprava za usluge parlamentarnih istraživanja, rujan 2020.] 

–	uzimajući u obzir svoju Rezoluciju od 11. rujna 2018. o poticanju rasta i kohezije u graničnim regijama EU-a[footnoteRef:11], [11:  	SL C 433, 23.12.2019., str. 24.] 

–	uzimajući u obzir izvješće Međuvladinog panela UN-a o klimatskim promjenama iz 2022. naslovljeno „Klimatske promjene 2022.: Ublažavanje klimatskih promjena. Doprinos radne skupine III. Šestom izvješću o procjeni Međuvladinog panela o klimatskim promjenama”[footnoteRef:12], [12:  	Međuvladin panel o klimatskim promjenama, Klimatske promjene 2022.: Ublažavanje klimatskih promjena. Doprinos radne skupine III. Šestom izvješću o procjeni Međuvladinog panela o klimatskim promjenama (Shukla, P.R. i dr., ur.), Cambridge University Press, Cambridge, UK i New York, NY, SAD, 2022. ] 

–	uzimajući u obzir sporazum usvojen 12. prosinca 2015. u Parizu (Pariški sporazum) na 21. zasjedanju Konferencije stranaka Okvirne konvencije UN-a o klimatskim promjenama (COP21),
–	uzimajući u obzir zaključke Vijeća o „Obnovljenom partnerstvu s južnim susjedstvom – Nova agenda za Sredozemlje” od 19. travnja 2021.,
–	uzimajući u obzir Rezoluciju Europskog odbora regija od 1. srpnja 2021. o viziji za Europu: Budućnost prekogranične suradnje[footnoteRef:13], [13:  	SL C 440, 29.10.2021., str. 6.] 

–	uzimajući u obzir mišljenje Odbora regija od 8. veljače 2017. naslovljeno „Nedostatak prometnih veza u pograničnim područjima”[footnoteRef:14], [14:  	SL C 207, 30.6.2017., str. 19.] 

–	uzimajući u obzir članak 54. Poslovnika,
–	uzimajući u obzir izvješće Odbora za regionalni razvoj (A9‑0415/2023),
A.	budući da je prekogranična suradnja EU-a sa susjednim zemljama, bilo na kopnenim ili morskim granicama, koja obuhvaća 184 regije, 33 zemlje i 260 milijuna stanovnika, ključna za politike EU-a;
B.	budući da se člankom 8. UEU-a predviđa da bi Unija trebala razviti poseban odnos sa susjednim zemljama radi uspostave područja blagostanja i dobrosusjedskih odnosa, utemeljenog na vrijednostima Unije i obilježenog bliskim i miroljubivim odnosima koji se temelje na suradnji.
C.	budući da je prekogranična suradnja važan korak u pretpristupnom procesu zemalja kandidatkinja;
D.	budući da prekogranična suradnja doprinosi miru i održivom razvoju duž vanjskih granica EU-a i da se njome podupiru demokratske reforme, potiče poštovanje europskih vrijednosti, gospodarski i društveni razvoj pograničnih područja, uključujući zaštitu okoliša, razvoj usluga javnog zdravlja te mjera sigurnosti i zaštite, doprinosi ciljevima EU-a za pametnije, zelenije i povezanije EU i susjedstvo, kao i rješavanju regionalnih potreba u pogledu dobre suradnje, upravljanja i zajedničkih izazova, pomaže u promicanju uzajamnog razumijevanja i povjerenja te doprinosi sprečavanju budućih sukoba i ratova s pomoću instrumenata kao što je program PEACE+;
E.	budući da trenutačna geopolitička situacija potvrđuje važnost stabilnosti i demokratskog razvoja u zemljama i regijama na vanjskim granicama EU-a;
F.	budući da su pandemija bolesti COVID-19, a posebno agresivni rat Rusije protiv Ukrajine, snažno utjecali na sve programe prekogranične suradnje s Rusijom i Bjelarusom koji se podupiru iz Europskog instrumenta za susjedstvo (ENI-CBC), s velikim učinkom na polovinu programa predloženih za razdoblje 2021. – 2027.; budući da kohezijska politika može pomoći u prekograničnoj suradnji pod uvjetom da se zadrži njezin strateški pristup i da se postigne dogovor o snažnom proračunu;
[bookmark: _GoBack]G.	budući da odljev mozgova nerazmjerno pogađa neke slabije razvijene pogranične regije i da će, ako se ne riješi, imati dugoročne negativne učinke na budućnost EU-a;
H.	budući da masovna emigracija u nekim pograničnim regijama, posebno mladih i kvalificirane radnika, ukazuje na nedostatak gospodarskog razvoja u tim regijama; budući da prekogranična suradnja može pomoći u stvaranju novih mogućnosti zapošljavanja i održivom gospodarskom razvoju;
I.	budući da nestabilna politička, ekonomska i sigurnosna situacija u sjevernoj Africi i upravljanje migracijskom krizom ukazuju na potrebu za suradnjom u sredozemnom bazenu;
J.	budući da su pogranične regije često podložne napetostima i sukobima, a prekogranična suradnja i regionalna diplomacija imaju pozitivan učinak na sprečavanje i rješavanje sporova i potencijalnih kriza;
Opća razmatranja o programima Interreg NEXT
1.	pozdravlja usklađivanje programa Interreg NEXT s programima Interreg jer bi se time mogli pojednostavniti postupci, poboljšati sinergije među programima i povećati učinkovitost europskih ulaganja; ističe, međutim, potrebu za jednostavnijim postupcima i u fazi evaluacije i u fazi provedbe projekata, s većim naglaskom na mjerljivim rezultatima, prema potrebi, i ukupnom učinku na razvoj regija i živote građana;
2.	naglašava da lokalne i regionalne vlasti imaju ključnu ulogu u prekograničnoj suradnji sa susjednim zemljama jer poznaju geografsku, kulturnu, jezičnu i socijalnu situaciju, mogućnosti, ograničenja i zajedničke izazove;
3.	naglašava važnost prekograničnih projekata, uključujući projekte „od građana za građane”, za zbližavanje ljudi, čime se stvaraju nove mogućnosti za održivi lokalni razvoj i prekograničnu suradnju; ističe važnost prekograničnih ulaganja u unapređenje inovacija, prijenos tehnologije, zajednička rješenja i sinergije među različitim programima te na taj način povećanje teritorijalne kohezije izvan administrativnih granica i jačanje solidarnosti;
4.	naglašava da dodjela sredstava za razdoblje 2021. – 2027. nije ni približno dovoljno te stoga naglašava važnost jačanja financiranja tih programa; pozdravlja veću odgovornost trećih zemalja za povrate od korisnika iz privatnog sektora; naglašava važnost vladavine prava i jednakih uvjeta za sve korisnike, javne ili privatne, te naglašava potrebu za poticanjem uključivanja privatnih ulagača, uz javna ulaganja, u održivi razvoj pograničnih regija i trećih zemalja tako što će se više sredstava staviti na raspolaganje;
5.	pozdravlja mogućnost da upravljačka tijela Komisiji šalju podatke elektroničkim putem, ali ističe da češći prijenos podataka ne bi smio dovesti do pojačane birokratizacije; stoga naglašava važnost interoperabilnih sustava koji bi mogli automatski prenositi podatke u zajedničku bazu podataka i potiče Komisiju da dodatno razvije suradnju s trećim zemljama u tom pogledu;
6.	izražava zabrinutost zbog toga što velike infrastrukturne projekte više neće morati odobriti Komisija;
7.	pozdravlja ukidanje ograničenja financiranja EU-a za velike infrastrukturne projekte i vjeruje da održivi razvoj infrastrukture pridonosi socioekonomskom rastu u prekograničnim regijama; istodobno ističe potrebu za uključivanjem javnog i privatnog sektora, što bi moglo dovesti do više inovacija i razvoja infrastrukture povezane s energetskim sektorom, prometom, komunikacijom i digitalizacijom;
8.	ističe da se glavni izazovi s kojima se EU suočava mogu riješiti i promicanjem prekogranične suradnje među susjednim regijama (npr. održiva budućnost Sredozemlja, Crnog mora, Baltičkog mora i drugih morskih bazena; održiva budućnost Alpa, Pireneja, Karpata i drugih planinskih lanaca; održiva budućnost velikih riječnih slivova npr. Rajne, Dunava i rijeke Maas itd.);
9.	naglašava da je prekogranična suradnja važan korak u pretpristupnim procesima EU-a, čime se zemlje kandidatkinje potiču na razmjenu iskustava i učenje o unutarnjem funkcioniranju EU-a; ističe da to pomaže u približavanju inicijativa i ciljeva EU-a zemljama kandidatkinjama, razmjeni iskustava i pokretanju procesa gospodarske i socijalne konvergencije; naglašava da će zemlje kandidatkinje koje su sudjelovale u prekograničnoj suradnji u trenutku pristupanja EU-u već biti upoznate s programima i projektima EU-a;
10.	ističe ključnu ulogu prekogranične suradnje u održivom upravljanju prirodnim resursima i izazovima povezanima s klimatskim promjenama, uključujući prirodne katastrofe, okoliš, biološku raznolikost i sigurnost opskrbe hranom, kao i ekosustave u pograničnim područjima; u tom kontekstu naglašava važnost prevencije i razvoja lokalnih i regionalnih planova za prekogranične mjere prilagodbe klimatskim promjenama; naglašava potrebu za povećanjem napora za suzbijanje klimatskih promjena i poboljšanje ublažavanja klimatskih promjena u tim regijama, posebno radi usklađivanja s klimatskim ciljevima EU-a;
11.	ističe potencijal prekogranične suradnje, posebno u rijetko naseljenim prekograničnim područjima, u područjima kao što su energija iz obnovljivih izvora i kružno gospodarstvo, te poziva na bolje iskorištavanje postojećih mogućnosti za razvoj održivog gospodarstva i kvalitetnih radnih mjesta;
Prekogranična suradnja s istočnim susjedstvom
12.	pozdravlja obustavu prekogranične suradnje s Rusijom i Bjelarusom kao posljedicu agresivnog rata Rusije protiv Ukrajine, kao i preusmjeravanje sredstava Ukrajini i Republici Moldovi, što je iz temelja promijenilo europsku sigurnosnu strukturu; stoga naglašava potrebu za suradnjom u području sigurnosne politike kako bi se postigli zajednički ciljevi pouzdanog kolektivnog odvraćanja i obrane u okviru prekogranične suradnje;
13.	skreće pozornost na tešku situaciju u regijama koje dijele granicu s Rusijom i Bjelarusom nakon obustave prekogranične suradnje s tim zemljama te potiče Komisiju da blisko surađuje s pogođenim državama članicama kako bi se pronašla održiva rješenja za rješavanje socijalnih i gospodarskih izazova u tim regijama;
14.	poziva na korištenje sredstava iz prekograničnih programa za razvoj održive prometne infrastrukture, uključujući izgradnju željezničkih veza i skladišnih objekata u blizini granica EU-a s Ukrajinom i Republikom Moldovom, kako bi se pojednostavnio protok robe i žitarica i tako zajamčila globalna sigurnost opskrbe hranom, doprinijelo poticanju razvoja održivog gospodarstva za obje zemlje i pomoglo najizloženijim državama članicama, kao i Moldovi i Ukrajini, u suočavanju s tim izazovima;
15.	prepoznaje važnost promicanja lokalne i regionalne kulture i očuvanja baštine te obrazovnih i gospodarskih razmjena između pograničnih regija kako bi se ojačalo uzajamno razumijevanje susjednih zemalja i stvorila važna motivacija za višejezično obrazovanje; naglašava važnost uključivog obrazovanja u pogledu demokratskih vrijednosti i potrebu za podupiranjem veće kvalitete u tom području;
16.	poziva na pružanje potpore održivijim infrastrukturnim projektima kojima se doprinosi poboljšanju povezanosti prekograničnih regija, poticanju mobilnosti unutar tih regija i među njima te poboljšanju kvalitete života i prilika za stanovnike tih regija, kao i projektima koji se bave potrebom za infrastrukturom;
17.	prepoznaje goleme napore nacionalnih vlada, regionalnih i lokalnih vlasti te civilnog društva u državama članicama EU-a koje se nalaze oko Ukrajine, kao i napore Republike Moldove, da prime raseljene Ukrajince i riješi sve izazove koji proizlaze iz agresivnog rata Rusije protiv Ukrajine, uključujući pitanje žitarica iz Ukrajine i nedostatak prometne infrastrukture; u tom pogledu poziva na pružanje odgovarajuće potpore, među ostalim putem programa prekogranične suradnje, kako bi se zadovoljile nove potrebe.
18.	ističe da, iako nije u otvorenom ratu s Rusijom, Republika Moldova također ima zone sukoba koje Rusija podupire, da je primila velik broj ukrajinskih izbjeglica te da je na gospodarsku i socijalnu situaciju Moldove uvelike utjecao prekid njezinih trgovinskih odnosa s Rusijom; stoga naglašava da su čvrsta ulaganja i otvoreno tržište prijeko potrebni te da su zajednički projekti u svim gospodarskim i socijalnim područjima više nego dobrodošli;
19.	zgrožen je ljudskim žrtvama te uništenjem domova i infrastrukture u Ukrajini; naglašava aktivnu ulogu koju bi programi prekogranične suradnje i novi europski Bauhaus trebali imati u održivoj poslijeratnoj obnovi i naglašava hitnu potrebu za pružanjem potpore lokalnim i regionalnim vlastima u Ukrajini, uz nastavak pružanja pomoći susjednim regijama i poticanje pojačane suradnje;
20.	pozdravlja inicijativu za uključivanje Ukrajine u program europske teritorijalne suradnje URBACT te pristupanje Ukrajine i Republike Moldove kao promatrača u Europskoj promatračkoj mreži za teritorijalni razvoj i koheziju (ESPON);
21.	žali zbog toga što se Rusija koristi svojim izvorima energije kao sredstvom za vršenje političkog i gospodarskog pritiska; poziva na brze istrage o gospodarskoj suradnji u energetskom sektoru nekih država članica s Rusijom, te na daljnje mjere za jačanje obnovljivih izvora energije i jačanje energetske učinkovitosti kako bi se smanjila ovisnost o Rusiji u državama članicama koje su drastično smanjile suradnju s agresorom i na koje su utjecale sankcije, uključujući susjedne zemlje;
22.	žali zbog sve većeg utjecaja Rusije u susjednim zemljama, posebno upotrebom manipulacija i dezinformacija u tradicionalnim medijima i na internetskim društvenim mrežama, te naglašava važnost jačanja suradnje s tim zemljama, posebno u sektorima obrazovanja i kulture, kako bi građani bili informirani i obrazovani o demokratskim vrijednostima;
Suradnja u području morskih bazena
Crnomorski bazen
23.	naglašava važnost dodjeljivanja veće financijske potpore programu s obzirom na sigurnosne izazove u Crnom moru zbog ruskih napada i blokade pomorskih i dunavskih luka, čiji je cilj spriječiti pošiljke žitarica koje su ključne za ukrajinsko gospodarstvo; ističe sigurnosni rizik koji ti napadi predstavljaju za države članice koje graniče s Ukrajinom;
24.	ističe potencijal crnomorskih izvora energije, koji također mogu pridonijeti održivoj energetskoj budućnosti u EU-u; naglašava da su obnovljivi izvori energije i dalje uglavnom neiskorišteni, iako je njihov potencijal velik;
25.	smatra da bi program Interreg NEXT za crnomorski bazen trebao olakšati održivi gospodarski razvoj i učinkovito upravljanje zajedničkim resursima; 
26.	naglašava važnost razvoja održivog turizma u obalnim regijama Crnog mora i zalaže se za to da se svi uključeni akteri zauzmu za odgovoran pristup zaštiti okoliša;
27.	poziva na snažnu usredotočenost na Crno more, jačanje regionalne suradnje u rješavanju sigurnosnih pitanja, uključujući pitanja povezana s regionalnim sukobima i energetskom sigurnošću, te poticanje projekata za unapređenje luka i povezane infrastrukture te veću povezanost s postojećim prometnim čvorištima; stoga posebno poziva na njihovo povezivanje s koridorima mreže TEN-T;
28.	ustraje u tome da bi trebalo donijeti usklađenu strategiju za područje Crnog mora i da bi trebalo razviti sinergije s programom za Podunavlje za razdoblje 2021. – 2027.;
Sredozemni bazen
29.	naglašava važnost snažnih gospodarskih i socijalnih partnerstava s trećim zemljama iz sredozemnog bazena; pozdravlja činjenicu da je broj zemalja koje sudjeluju u programima Interreg Euro-MED za razdoblje 2021. – 2027. u porastu;
30.	traži koordiniraniju i učinkovitiju upotrebu postojećih fondova u okviru trenutačnih socijalnih, klimatskih i ekoloških pravila kako bi se povećala konkurentnost sredozemnog bazena uz istodobno jačanje potencijala energije iz obnovljivih izvora na kopnu i na moru;
31.	smatra da prekogranični programi moraju imati aktivnu ulogu u rješavanju zajedničkih sigurnosnih izazova i težiti regionalnoj stabilnosti;
32.	poziva na upravljanje migracijskim tokovima i borbu protiv nezakonite migracije i trgovine ljudima, među ostalim financiranjem projekata čiji je cilj primanje, skrb i osposobljavanje imigranata kako bi im se pomoglo u suočavanju s izazovima konkurentnog gospodarskog okruženja te boljem razumijevanju i poštovanju europskih vrijednosti, uz istodobno poticanje uključivosti s obje strane Sredozemlja;
33.	priznaje ključnu ulogu istraživanja i inovacija u sprečavanju rizika od prirodnih katastrofa, održivom upravljanju vodama i smanjenju CO2 te naglašava da je potrebno dati prednost projektima koji imaju mjerljive ciljeve u smislu gospodarskog, socijalnog i ekološkog učinka; 
34.	naglašava da su obnovljivi izvori energije i dalje uglavnom neiskorišteni iako je njihov potencijal velik i da bi taj potencijal trebalo poticati, među ostalim uključivanjem MSP-ova i poduzeća srednje tržišne kapitalizacije;
35.	pozdravlja strategiju za morski bazen u okviru inicijative WestMed u zapadnom Sredozemlju i programe Interrega, kao što je MARITTIMO, kao dobre primjere izravne i raznovrsne suradnje, među ostalim na regionalnoj razini, sa zajedničkim ciljevima;
36.	pozdravlja napredak jadransko-jonske makroregionalne strategije (EUSAIR) kojom su mobilizirane države članice i njihove regije, treće zemlje i njihova lokalna tijela vlasti; smatra da je EUSAIR uspješan primjer u kojem se Unija pokazala pokretačkom silom i vektorom otvorenosti; smatra da se ta ista načela i sličan zajednički pristup moraju primijeniti na druga područja Sredozemlja;
37.	poziva Europsko vijeće da zatraži od Komisije da podnese detaljnu makroregionalnu strategiju za Sredozemlje, uzimajući u obzir svoj Novi program za Sredozemlje, a posebno njegov odjeljak 5. („Zelena tranzicija: otpornosti na klimatske promjene, energija i okoliš”) te da ga usvoji; žali zbog stalne degradacije okoliša u cijelom sredozemnom morskom bazenu, gubitka biološke raznolikosti i sve većeg onečišćenja zraka i mora, posebno plastikom i otpadom iz kućanstava, te poziva na izbjegavanje, ograničavanje i upravljanje njima promicanjem kružnog gospodarstva;
Izazovi u području prekogranične suradnje
38.	napominje da postojanje različitih pravnih i institucionalnih okvira stvara dodatne prepreke provedbi projekata i stoga predstavlja izazov za provedbu projekata; podsjeća da administrativni postupci mogu biti složeni i dugotrajni, što bi moglo odvratiti lokalne i regionalne vlasti od sudjelovanja u teritorijalnoj suradnji; poziva Komisiju da pomogne pojednostavniti te postupke tako što će ih učiniti dostupnijima i transparentnijima;
39.	napominje da jezične prepreke i kulturne razlike otežavaju komunikaciju i mogu dovesti do administrativnog opterećenja koje bi trebalo prevladati odgovarajućim mjerama;
40.	naglašava da se nadležnosti tijela razlikuju među državama i da se regionalne vlasti mijenjaju, što može uzrokovati kašnjenja; smatra da bi trebalo poticati dijalog među lokalnim vlastima i poticati sudjelovanje civilnog društva u projektima teritorijalne suradnje, uz sudjelovanje nevladinih organizacija, socijalnih poduzeća i drugih dionika;
41.	naglašava potrebu za razvojem dugoročnih programa razmjene i poduzetničke suradnje između institucija i poduzeća u prekograničnim regijama kako bi se promicao održivi gospodarski razvoj i poboljšala administrativna koordinacija među državama sudionicama daljnjim razvojem, reorganizacijom ili, prema potrebi, uspostavom održivih funkcionalnih struktura za prekograničnu suradnju i mreže;
42.	naglašava važnost uspostave kratkoročnog i srednjoročnog međukulturnog sustava razmjene radi promicanja učenja zajedničkih jezika, poticanja boljeg razumijevanja regionalnih kultura te olakšavanja suradnje među prekograničnim zajednicama, naglašavajući da bi taj sustav trebao uključivati i poduzetničke i administrativne aspekte kako bi se potaknuo gospodarski i administrativni razvoj;
43.	navodi potrebu za prilagodbom programa pojedinačnim potrebama i posebnostima svake zemlje/regije sudionice; poziva na ulaganje dodatnih napora u tom pogledu;
44.	napominje da je pandemija bolesti COVID-19 negativno utjecala na pogranične regije i na provedbu aktualnih programa i projekata;
45.	ističe da nedostatak odgovarajuće prometne infrastrukture i mreža, posebno kad je riječ o pomorskoj i otočnoj prekograničnoj suradnji, onemogućuje trgovinu i mobilnost te otežava suradnju;
46.	ističe posebne izazove morskih granica i potrebu da ih se prepozna kao posebne granice s vlastitim potrebama, posebno s obzirom na jezične i kulturne razlike, administrativna i pravna opterećenja, socioekonomske razlike i pitanja povezanima s okolišem;
Mogućnosti prekogranične suradnje
47.	naglašava da, s obzirom na višestruke krize i sukobe, prekogranična suradnja sa susjednim zemljama zahtijeva ulaganje u otpornost zemalja i društava te da bi prioriteti partnerstva trebali doprinijeti znatnom poboljšanju životnih uvjeta s obje strane granice, među ostalim osiguravanjem uključivog održivog razvoja, socijalne pravde, mogućnosti zapošljavanja i gospodarskog blagostanja;
48.	smatra da prekogranična suradnja može znatno pridonijeti jačanju lokalne i regionalne demokracije i administrativnih kapaciteta partnerskih zemalja; ističe važnost Europskih grupacija za teritorijalnu suradnju (EGTS) u olakšavanju i promicanju teritorijalne suradnje, a posebno u pogledu upravljanja prekograničnim prometnim uslugama ili bolnicama, provedbi prekograničnih razvojnih projekata ili upravljanja njima te razmjeni znanja i najboljih praksi;
49.	ističe da je važno da se u prekogranične programe EU-a uključi kultura kao važan pokazatelj regionalnog razvoja, posebno u pograničnim područjima u kojima ljudi koji žive s obje strane granice imaju istu kulturnu i jezičnu pozadinu, kako bi se osigurala živost regija i povećala njihova privlačnost, povećala kulturna razmjena i promicala raznolikost i solidarnost izvan granica EU-a;
50.	ističe činjenicu da programi nude mogućnosti za temeljit dijalog s nizom dionika, uključujući predstavnike civilnog društva, lokalne i regionalne vlasti, akademsku zajednicu, građane, nevladine organizacije i privatni sektor; posebno naglašava važnost prekograničnih programa za zemlje kandidatkinje za članstvo u EU-u jer oni lokalnim i nacionalnim vlastima pružaju priliku da se upoznaju sa zakonodavstvom EU-a;
51.	napominje da prekogranična suradnja može dodatno doprinijeti smanjenju regionalnih razlika, promicanju gospodarskog i socijalnog razvoja, rodno osviještenoj politici, zapošljavanju, trgovini i teritorijalnoj koheziji te poboljšanju mobilnosti ljudi i povezanosti regija;
52.	naglašava važnost prekogranične suradnje u području digitalizacije, posebno digitalizacije i ističe potrebu za zajedničkim projektima u području digitalne infrastrukture, posebno u području javnih usluga, kako bi se osigurao dosljedan i učinkovit javni sektor usmjeren na potrebe svih;
53.	naglašava da bi EU i države članice trebali intenzivnije surađivati sa susjednim zemljama u području zdravstvene skrbi i hitnih službi te povećati kapacitet MSP-ova i poduzeća srednje tržišne kapitalizacije za prekogranično djelovanje;
54.	naglašava važnost umrežavanja i ocjenjivanja prema referentnim vrijednostima u uklanjanju prepreka koje utječu na prekograničnu suradnju i napominje da bi to trebalo omogućiti bolju upotrebu alata kao što je EGTS, Instrument integriranog teritorijalnog ulaganja i strategija lokalnog razvoja pod vodstvom zajednice;
55.	naglašava ključnu ulogu koju ulaganja u visokokvalitetne javne usluge imaju u izgradnji socijalne otpornosti i rješavanju gospodarske, zdravstvene i socijalne krize;
56.	pozdravlja trajnu predanost vlade Ujedinjene Kraljevine programu PEACE, koji ima ključnu ulogu u suradnji između pograničnih regija Irske i Sjeverne Irske;
57.	ističe ključnu ulogu programa PEACE PLUS u održavanju dobrosusjedski odnosi u regijama i osigurava njihov društveno-gospodarski razvoj;
Preporuke politika
58.	preporučuje povećavanje komplementarnosti projekata i naglašava potrebu za sinergijama s drugim alatima EU-a za financiranje koje se geografski i tematski preklapaju, kako bi se izbjeglo dvostruko financiranje; ističe da je tijekom programskog razdoblja 2021. – 2027. ciljanim programima potrebno jasno utvrditi zahtjeve i prioritete koji su zajednički regijama duž vanjskih granica EU-a te da se dopunjuju druge inicijative koje financira EU, a ne da se preklapaju;
59.	smatra da treba dodatno ojačati ulogu makroregionalnih strategija EU-a u rješavanju izazova povezanih s pograničnim regijama;
60.	preporučuje da se u području prekograničnog upravljanja razvije potpuno integrirana infrastrukturna strategija (cestovna, željeznička, vodna), uzimajući u obzir prekograničnu regiju u cjelini; naglašava važnost razvoja održivijih rješenja za mobilnost u prekograničnim područjima, među ostalim u okviru politike TEN-T-a; poziva Komisiju i države članice da promiču pametnu mobilnost; 
61.	preporučuje promicanje financijskih instrumenata EU-a s dodanom društvenom i gospodarskom vrijednošću kako bi se podigla razina osviještenosti o prednostima EU-a;
62.	poziva Komisiju da smanji birokratsko opterećenje, znatno pojednostavi postupke i smanji prepreke povezane s različitim zakonodavstvom; ustraje u tome da bi to trebalo omogućiti zadovoljavanje stvarnih potreba prekograničnih područja; naglašava da je za održiv i uključiv razvoj potrebno djelovanje na svim razinama; izričito prepoznaje važnost posvećivanja pozornosti ruralnim područjima u prekograničnim regijama jer su ona posebno pogođena demografskim izazovima;
63.	poziva na bolju koordinaciju, dijalog i daljnju razmjenu najboljih praksi među regijama i državama, primjerice putem platforme kao što je INTERREG Europe; potiče Komisiju i države članice da poboljšaju suradnju u tom pogledu i poziva države članice da lokalnim i regionalnim vlastima osiguraju alate i resurse koji su im potrebni za poticanje ambiciozne prekogranične suradnje; navodi da bi javne obrazovne i kulturne usluge trebale biti otvorene, dostupne i cjenovno pristupačne građanima s obje strane granica;
64.	naglašava da bi, u skladu s načelom partnerstva, regionalne i lokalne vlasti te predstavnici civilnog društva i privatnog sektora trebali, u najvećoj mogućoj mjeri, biti uključeni u pripremu i provedbu projekata od samog početka; poziva Komisiju da razmotri pružanje tehničke potpore lokalnim i regionalnim vlastima u susjednim zemljama kako bi im se pomoglo u razvoju i provedbi projekata teritorijalne suradnje; nadalje poziva na izradu smjernica u tom pogledu;
65.	poziva Komisiju da nastavi uključivati ciljeve održivog razvoja u buduće akcijske planove prekogranične suradnje kako nijedno područje i nijedna osoba ne bi bili zapostavljeni;
66.	poziva Komisiju da nastavi suradnju s partnerskim državama u promicanju prekogranične suradnje, pružajući, prema potrebi, znanje i iskustvo kako bi se tijelima partnerskih država i poboljšala kvaliteta informacija u pogledu postupaka i uvjeta za pristup financijskim sredstvima EU-a koje im se pružaju;
67.	poziva na povećanje ukupnog proračuna za prekograničnu teritorijalnu suradnju;
68.	smatra da bi stvaranje zajedničkih prekograničnih vijeća lokalne uprave, kao što je ono osnovano između Rumunjske i Moldove radi pomoći u razvoju zajedničkih projekata od zajedničkog interesa, moglo biti primjer koji treba slijediti;
69.	potiče napore za približavanje partnerskih zemalja EU-u, poticanje unutarnjih reformi i izgradnje kapaciteta na lokalnoj i regionalnoj razini te promicanje lokalne demokracije, višerazinskog upravljanja i decentralizirane suradnje, među ostalim suradnjom unutar EuroNesta i Konferencije lokalnih i regionalnih vlasti za Istočno partnerstvo (CORLEAP) za istočno susjedstvo, Euromediteransku skupštinu lokalnih i regionalnih vlasti (ARLEM) i Parlamentarnu skupštinu Unije za Mediteran (PA-UfM) za južno susjedstvo;
70.	naglašava da je potrebno pojačati napore i dodijeliti više sredstava za prekogranične projekte usmjerene na razvoj informatičke infrastrukture i širenje pristupa širokopojasnim mrežama kako bi se podržala gospodarska i socijalna suradnja među prekograničnim regijama; ističe ključnu ulogu koju tehnologija i inovacije koje donosi umjetna inteligencija mogu imati u jačanju veza, promicanju održivog razvoja te poboljšanju i pojednostavljenju administrativnih postupaka;
71.	naglašava važnost utvrđivanja i izbjegavanja preklapanja projekata i nepotrebnih rashoda među različitim europskim programima i inicijativama;
72.	preporučuje provođenje periodičnih evaluacija projekata prekogranične suradnje kako bi se osigurala učinkovita upotreba financijskih sredstava EU-a;
°
°	°
73.	nalaže svojoj predsjednici da ovu Rezoluciju proslijedi Europskom vijeću, Vijeću, Komisiji, Europskom gospodarskom i socijalnom odboru, Odboru regija te nacionalnim i regionalnim parlamentima država članica.

